b'\n_START_ARTICLE_\nAlan Kay\n_START_SECTION_\nEstudis i primers projectes\n_START_PARAGRAPH_\nFill d\'un dissenyador de pr\xc3\xb2tesis i una m\xc3\xbasica, Alan Kay va cr\xc3\xa9ixer en un ambient d\'art, literatura i ci\xc3\xa8ncia. A una entrevista sobre l\'educaci\xc3\xb3 a Am\xc3\xa8rica amb el Davis Group Ltd, va afirmar: "vaig tenir la sort i mala sort d\'aprendre a llegir amb flu\xc3\xafdesa des dels tres anys. Aix\xc3\xad que potser ja havia llegit 150 llibres quan vaig comen\xc3\xa7ar prim\xc3\xa0ria. I ja sabia que els professors em mentien." Anys m\xc3\xa9s tard, la seva fam\xc3\xadlia es va traslladar a la ciutat de Nova York, on va iniciar els seus estudis a la Brooklyn Techincal High School._NEWLINE_Va comen\xc3\xa7ar estudis a la Universitat, per\xc3\xb2 va abandonar-los per allistar-se a les forces a\xc3\xa8ries de l\'ex\xc3\xa8rcit. Va ser durant aquest per\xc3\xadode quan va con\xc3\xa8ixer els ordinadors i va passar un test d\'aptitud per convertir-se en un programador IBM 1401. Despr\xc3\xa9s del servei militar, Kay va tornar a la Universitat de Colorado per graduar-se el 1966 en Matem\xc3\xa0tiques i Biologia Molecular. Va continuar els seus estudis amb el m\xc3\xa0ster d\'Enginyeria El\xc3\xa8ctrica, i el 1969, va obtenir el t\xc3\xadtol de doctor en Ci\xc3\xa8ncia d\'Ordinadors per la Universitat de Utah. Gr\xc3\xa0cies als contactes que va fer durant aquest per\xc3\xadode, es va convertir en un dels participants en els projectes d\'ARPA (Advanced Research Projects Agency).\n_START_SECTION_\nFLEX i altres\n_START_PARAGRAPH_\nLa Universitat de Utah promovia la participaci\xc3\xb3 dels estudiants en projectes pr\xc3\xa0ctics de computaci\xc3\xb3. Kay va fer equip amb Edward Cheadle, que estava treballant en el disseny d\'un petit ordinador per enginyers. El resultat va ser adaptar el FLEX, un llenguatge ideat per Kay que permetia un di\xc3\xa0leg entre hum\xc3\xa0 i m\xc3\xa0quina, per crear el que van anomenar un ordinador personal. La novetat d\'aquest invent estava en la nitidesa de les grafies i, sobretot, el sistema de finestres._NEWLINE_Mentre treballava en el FLEX, Kay va atendre a la presentaci\xc3\xb3 de Douglas Engelbart sobre computaci\xc3\xb3 interactiva dissenyada per la col\xc2\xb7laboraci\xc3\xb3 de grups de treball. La visi\xc3\xb3 d\'Engelbart el va influenciar en l\'aplicaci\xc3\xb3 de interf\xc3\xadcies gr\xc3\xa0fiques, l\'hipertext i el ratol\xc3\xad. Tamb\xc3\xa9 el van influenciar el JOSS, el llibre Understanding Media de Marshall McLuhan, Logo i les mostres de pantalles planes, entre altres._NEWLINE_Partint del projecte amb Edward Cheadle i considerant totes aquestes idees, Kay va dissenyar i construir una maqueta d\'un ordinador personal d\'estil semblant al d\'una tablet: amb pantalla plana i un estilet. La tecnologia del moment no estava preparada per entendre ni produir la visi\xc3\xb3 de Kay sobre els ordinadors personals, per\xc3\xb2 Kay sabia que ho aconseguiria m\xc3\xa9s endavant. Aix\xc3\xad, el 1969, Kay va finalitzar el seu doctorat amb la tesi Reactive Engine.\n_START_SECTION_\nXerox PARC\n_START_PARAGRAPH_\nDespr\xc3\xa9s del doctorat, Kay va comen\xc3\xa7ar a treballar com a investigador al Standford Artificial Intelligence Laboratory i va desenvolupar llenguatges de programaci\xc3\xb3. Va comen\xc3\xa7ar a imaginar un futur amb ordinadors de la mida de llibres, influenciat pel projecte Logo, pensant en com els nens els utilitzarien. Aquestes idees van servir pel disseny del Xerox Alto._NEWLINE_El 1971, Kay va unir-se al Xerox PARC (Palo Alto Research Center), que havia estat fundat un any abans per la Xerox Corporation amb el prop\xc3\xb2sit d\'impulsar la recerca per "l\'oficina del futur". Kay dirigia el Learning Research Group i va establir els objectius de crear exemples de com podrien ser utilitzats els ordinadors petits, examinar com aquests podrien ajudar a l\'usuari els \xc3\xa0mbits visual i auditiu, donar a con\xc3\xa8ixer els ordinadors i els seus processos als nens i, per \xc3\xbaltim, informar de com els nens utilitzen els ordinadors d\'alguna manera inesperada.\n_START_SECTION_\nDynabook\n_START_PARAGRAPH_\nUn dels seus invents m\xc3\xa9s visionaris va ser el Dynabook, un ordinador electr\xc3\xb2nic i port\xc3\xa0til que va anticipar futurs aparells com els ordinadors port\xc3\xa0tils i les tablets. La seva motivaci\xc3\xb3 era, com ja havia mostrat amb altres projectes, crear un ordinador que nens de totes les edats poguessin utilitzar per situacions creatives i activitats molt diverses. Va anticipar-se a projectes com el One Laptop per Child (projecte que promou la venda d\'ordinadors senzills i a baix preu per nens dels pa\xc3\xafsos desenvolupats), i fins avui en dia cap ha aconseguit representar completament el concepte del qual Kay ja parlava a principis dels 1970s._NEWLINE_Encara actualment, Kay considera que dispositius tant moderns i constantment actualitzats com l\'iPad i l\'iPhone (o smartphones), no han volgut continuar el que per ell era m\xc3\xa9s interessant del Dynabook: que els nens fossin lliures d\'utilitzar-los f\xc3\xa0cilment i amb infinites possibilitats de compartir amb nens d\'arreu del m\xc3\xb3n._NEWLINE_Amb el Dynabook, Kay tamb\xc3\xa9 va adonar-se que els ordinadors podien ser un "metamitj\xc3\xa0", \xc3\xa9s a dir, que podien incorporar tots els mitjans de comunicaci\xc3\xb3._NEWLINE_Kay va proporcionar idees i les bases pel desenvolupament del Xerox Alto, ideat per Butler Lampson i dissenyat per Charles P. Thacker. El Xerox Alto va suposar un gran pas cap als ordinadors personals petits per\xc3\xb2 potents, i va ser considerat un Dynabook provisional._NEWLINE_Va abandonar el Xerox PARC a principis de la d\xc3\xa8cada dels 80 per traslladar-se a Los Angeles, on el 1984 va comen\xc3\xa7ar a treballar per Apple Computer Inc.\n_START_SECTION_\nTreballs i projectes recents\n_START_PARAGRAPH_\nKay va ser un Apple Fellow a Apple Computer des de 1984 fins 1997, amb el tancament de l\'Advanced Technology Group (ATG), una de les divisions d\'R+D d\'Apple. A continuaci\xc3\xb3, es va traslladar amb el seu equip al Walt Disney Imagineering com a Disney Fellow, i va romandre all\xc3\xa0 fins que Disney va finalitzar el programa._NEWLINE_L\'any 2001 va fundar el Viewpoints Research Institute, una organitzaci\xc3\xb3 sense \xc3\xa0nim de lucre dedicada al desenvolupament de mitjans educatius de suport per nens. Paral\xc2\xb7lelament, Kay es va convertir en Senior Fellow del Hewlett-Packard, posici\xc3\xb3 que va ocupar fins que HP va dissoldre l\'Advanced Software Research Team el juliol de 2005._NEWLINE_Fins avui dia, Kay ha donat classes a la Universitat de Nova York, la Universitat de California, Los Angeles, la Universitat de Kyoto i l\'Institut Tecnol\xc3\xb2gic de Massachusetts.\n_START_SECTION_\nSqueak i Etoys\n_START_PARAGRAPH_\nEl desembre de 1995, juntament amb part del seu equip d\'Apple, Kay va comen\xc3\xa7ar el projecte del Squeak, una versi\xc3\xb3 de codi obert del llenguatge Smalltalk. Va continuar treballant-hi a Disney, i actualment encara continua amb la recerca i el perfeccionament d\'aquest llenguatge dirigit als nens._NEWLINE_L\'Squeak, el qual va influenciar l\'Scratch, \xc3\xa9s un llenguatge de programaci\xc3\xb3 per ordinadors que simpatitza amb els nens i dirigit a l\'educaci\xc3\xb3, el qual va ser utilitzat pels aparells XO-1 del projecte One Laptop Per Child. L\'Squeak va evolucionar cap a l\'Etoys, un sistema operatiu pensat per facilitar la utilitzaci\xc3\xb3 dels ordinadors als nens. L\'any 2009, el Viewpoints Research Institute va crear la Squeakland Foundation per fomentar el desenvolupament i l\'\xc3\xbas de l\'Etoys com a mitj\xc3\xa0 educatiu.\n_START_SECTION_\nCroquet Project\n_START_PARAGRAPH_\nA finals de 2001, Kay va inciar el Croquet Project juntament amb David Smith, David P. Reed, Andreas Raab, Rick McGeer, Julian Lombardi i Mark McCahill, amb l\'objectiu desenvolupar una xarxa 2D i 3D pel treball col\xc2\xb7laboratiu.'